EDITORIÂL - Il luiar che i tocjà lâ fûr de scjaipule
Vie par Avost in Friûl a son stadis un biel trop di polemichis su le Sagre dai Osei di Sacîl, par altri une des plui antighis in Europe cui siei 744 agns. I animaliscj, e par prime nuie di mancul che un ex ministri tant che Michela Vittoria Brambilla, a àn protestât par vie che chei puars ucieluts a laressin liberâts de lôr cundizion.
_Par di la veretât al ucielut te scjaipule, e a lis bestiis di cjase in gjenerâl, no i va cussì mâl. Il luiar te sô scjaipule al varà un spazi limitât, ma par altri al cjatarà un bon stâ di temperadure, lûs, e il gustâ simpri pront. E tal câs di malatie, un miedi al so servizi.
_Il nestri luiar, invezit, se al fos libar in nature al varès cefâ par cjatâ di mangjâ, vuardâsi di çuitis e altris che a cirin di mangjâsal, e in câs di malatie, rangjâsi e vonde. Il pat fra om e bestie di cjase al è fat cussì: la rinunzie a une part di libertât in cambi di un bon stâ.
_Di chê altre bande, ancje il paron de besteute al met tante premure e amôr par viodi di jê, par fâle vivi ben. Tancj di lôr a stan plui daûr ae bestie che a la lôr femine, a ‘nt varês cognossût di chei…
_Il nestri luiar, cuntun bon paron, ancje se tu i vierzis la puartute de sô scjaipule nancje nol aprofite par scjampâ: parcè lassâ il sigûr, il bon stâ, par lâ daûr a une libertât che nol sa ce che je?
_Al pues sucedi però che il paron nol sedi plui e alore cheste besteute e ven passade di man a di un altri: un fi, un parint, un amì dongje. O al pues sucedi che une tradizion di famee come viodi di cualchi luiarut o canarin e vegni puartade indevant, ma di bande di un fi che dentri di se in realtât nol à tante voie o che nol vedi capacitât. In curt, il nestri luiar si cjatarà a stâ mâl, e tai câs piês adiriture a patî la fam.
_Ve alore che, tal câs che si cjatàs la puarte de scjaipule vierte, il nestri luiarut, par vivi miôr, nol varà altre maniere che scjampâ e cirî di fâsi une vite in autonomie.
_A rivin ancje chei moments, e magari cussì no al sucêt plui dispès par Sante Scugne che no par une romantiche idee di voie di autonomie. Mi somee che al sedi rivât chel moment, e no par lâ daûr ai animaliscj, ma pe nestre vite.
_E cuissà che chest luiarut ideâl nol sedi adiriture bon di mudâsi in acuile.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn